engelsk horn
Store norske leksikon,Kunst og estetikk,Musikk,Musikkinstrumenter,Blåseinstrumenter
Engelsk horn er et treblåseinstrument. Engelsk horn er en tenor-obo, stemt en ren kvint lavere enn vanlig obo, med notert omfang omtrent som vanlig obo. Engelsk horn klinger e–a2+. Instrumentet er lenger enn en obo, har konisk boring og en karakteristisk detalj idet endestykket/schallstykket er pæreformet (engelsk: bulb-bell).
Instrumentet hører som obo til de doble rørbladinstrumentene. Men klangen er langt fra så skarp som oboen. Den kan karakteriseres som mer bløt, drømmende og er svært karakteristisk på grunn av pærestykket som på tysk også kalles «Liebesfuss», kjærlighetsfot.Instrumentet ble utviklet og kjent før slutten av 1600-tallet. Det ble blant annet brukt av den engelske komponisten Henry Purcell i semi-operaen Dioclesian i 1690. Instrumentet fikk sitt navn før midten av 1700-tallet. Stemmer for engelsk horn er å finne i partiturer fra midten av 1700-tallet, for eksempel hos Joseph Haydn og Christoph Willibald Gluck. Navnet Hva navnet engelsk horn, cor anglais, kommer av er usikkert. Av noen blir det tilskrevet det faktum at instrumentet på 1600- og 1700-tallet hadde en svak bøyd kropp for å gjøre det lettere å nå alle fingerhullene. På engelsk blir da anglais en variasjon av angle, vinkel. Men dette er lite trolig. Da hadde nok betegnelsen cor angle blitt brukt før cor anglais. Andre teorier går på at det ble mye brukt i England og derfor ble kalt engelsk horn. Det er også hevdet at betegnelsen horn kommer av at instrumentet (i gamle modeller) var bøyd nesten som en halvsirkel, som også et horn da var. Bruk I våre dager gjør klaffesystemet at instrumentet igjen er rett, men det spilles med et munnstykkerør som er svakt bøyd. Engelsk horn fingres som en obo og spilles gjerne av andreoboisten i et symfoniorkester.Som andre instrumenter er de ulike obo-instrumentene inndelt i en familie med sopran, alt, tenor og bass/baryton. Sopranen er vanlig obo mens alten er den sjeldne obo d'amore, stemt en liten ters lavere. Engelske horn, som også har en forløper i oboe d'caccia («jakt-obo»), er tenorstemmen.Bass- eller baryton-obo, som klinger en oktav lavere enn notert, er bass-stemmen, men svært lite brukt i våre dager. Bass-stemmen ble senere overtatt av heckelfonen, lansert i Tyskland i 1904, et instrument som også er så godt som borte, selv om det i sin tid ble brukt av blant andre Richard Strauss. Av obofamiliens instrumenter er det altså bare vanlig obo og engelsk horn som har overlevd til våre dager. Kjent orkestermusikk for engelsk horn Av berømte steder i orkesterlitteraturen for engelsk horn er den rolige satsen i Antonín Dvořáks symfoni Fra den nye verden blant de mest kjente. Jean Sibelius bruker engelsk horn i Tuonelas svane, Hector Berlioz i Romersk karneval og Fantastisk symfoni, Gioachino Rossini i Wilhelm Tell-ouverturen og Richard Wagner i Tristan og Isolde. Les mer i Store norske leksikon symfoniorkester treblåseinstrument blåseinstrumenter